Sophie Løhde (V), 2008-02-26:
I Danmark har de studerende gode økonomiske vilkår for at tage en uddannelse.
Ja, faktisk har vi jo i Danmark en af verdens højeste uddannelsesstøtteordninger i form af SU, hvor den danske stat i dag årligt bruger i omegnen af 10 mia. kr. på SU til de studerende.
En god uddannelsesstøtteordning handler jo ikke kun om, hvorvidt et månedligt beløb er godt nok eller højt nok, men om systemet rent faktisk er godt nok.
Et af de elementer, som systemet i dag øver negativ indflydelse på, er vores allesammens interesse i at få de studerende hurtigst muligt ud på arbejdsmarkedet efter endt uddannelse, for som lovgivningen er i dag, er der for nogle studerendes vedkommende større incitament i at udskyde færdiggørelsen af studiet og vente med at tage et arbejde i stedet for at færdiggøre studiet og komme ud på arbejdsmarkedet.
Derudover stiller vi også som samfund med den nuværende lovgivning nogle temmelig høje krav til de studerendes evne til at kunne se ud i fremtiden, for som det er i dag, forventes det nemlig med den nuværende lovgivning, at man som studerende med ½ år tilbage af sin uddannelse allerede i januar skal vide, om man kommer til at til at tjene for meget i december.
Alt sammen fordi man fuldfører sin uddannelse på normeret tid i sommeren og efterfølgende giver jobbet en ekstra indsats.
Det forventes også i dag med den eksisterende ordning, at hvis man i foråret beslutter sig for, at nu kunne man godt tænke sig at begynde en uddannelse i august, så skulle man faktisk allerede have vidst det og oven i købet have budgetteret med det allerede fra 1. januar, således at man ikke havde tjent for meget i de første 8 måneder.
Så det lovforslag, vi behandler her i dag, er altså et konkret eksempel på, hvordan vi ved at ændre systemet rent faktisk er i stand til at skabe nogle mere fair SU-regler over for de studerende i forbindelse med både studiestart og -afslutning, fordi vi ikke med forslaget straffer de studerende økonomisk for at have haft et vellønnet job før studiestart, og heller ikke straffer dem økonomisk for at få det umiddelbart efter, at de har afsluttet deres studie.
Eller sagt på en anden måde kan man sige, at med det her lovforslag bliver studerende i fremtiden hverken straffet for at have tjent for meget før en uddannelse, for at have taget et arbejde, efter uddannelsesbeviset er kommet i hus, eller for ikke at have synske evner i forhold til eventuelle fremtidige uddannelses- og karrieremuligheder.
I Venstre mener vi, at lovforslaget på en god og velafbalanceret måde forfølger samfundets generelle interesse i at give de studerende SU i den periode, hvor de virkelig har behov for den, det vil sige, når de er under reel uddannelse, og samtidig straffer vi hverken de unge økonomisk for at påbegynde en uddannelse eller for at afslutte en.
Vi synes desuden, at det er fornuftigt, at man i forbindelse med årsfribeløbsforhøjelserne ændrer reglerne og fører de nuværende støttesatser og beløbsgrænser frem til 2008.
Med hensyn til modellen for ikkeperiodiserede indtægter som aktieindkomst mener vi, at den foreslåede model skitseret med, at den deles op i 12 og henføres til hver enkelt kalendermåned, både er fair og også en model, der ikke burde medføre unødige administrationsomkostninger.
Venstre kan på den baggrund meddele sin støtte til lovforslaget.
Jeg vil høre, om ordføreren ikke kan bekræfte, at såfremt vi skulle følge Socialdemokratiets bekymring og støtte den, ville det sådan set betyde, at vi ville hjælpe nogle ganske få personer, men til gengæld ville vi straffe rigtig mange studerende, hvis vi skulle følge jeres bekymring.
Bl.a. ville vi jo straffe alle dem, som efterfølgende ikke får et job, hvor de tjener 60.000 kr., lige fra de er blevet færdiguddannet, men eksempelvis får et job til 23.000 kr. Den mulighed for et fribeløb, de ellers skulle have haft i perioden før til eksempelvis at arbejde lidt ekstra, mens de skrev bachelorprojekter og dermed kvalificerede sig til et fremtidigt job, vil I fraskære dem med det forslag, som jeg kan formode at I godt kunne tænke jer at fremsætte.